Magelana kornostrigo

La malgranda kornostrigo aŭ Magelana kornostrigo, laŭ la scienca nomo Bubo magellanicus, estas specio de granda birdo el la ordo de strigoformaj, familio de strigedoj, kun granda plumtufo super ĉiu okulo. Ĝi estas mezgranda gufo de la genro Bubo troviĝanta en suda Sudameriko, etende norde ĝis centraj Andoj. Ĝi estis tradicie klasita kiel subspecio de la Granda kornostrigo (Bubo virginianus), sed ĝi estas nun traktata kiel aparta specio baze sur diferencoj en voĉo kaj grando kaj pro genetika distanco inter ambaŭ.

Ĝi estas ĉirkaŭ 45 cm longa, kaj birdoj en la nordo de la teritorio estas plej grandaj. Ĝi havas larĝajn flugilojn kaj grandan kapon kun du "orelaj" tufoj. La plumaro estas plejparte grizbruna, sed sufiĉe varia laŭ koloro. La subaj partoj estas palaj kun mallarĝaj grizbrunaj strioj kaj la brusto havas malhelajn makulojn. Estas nigra rando al la vizaĝa disko kaj blankaj strioj super la flavaj okuloj. La Granda kornostrigo estas simila, sed pli granda kun pli fortaj piedoj kaj beko, pli larĝaj strioj sur la subaj partoj kaj pli longaj oreltufoj.

La profunda hupado konsistas el duobla noto sekvata de laŭta, vibra noto. La loka nomo de la birdo tucúquere [tuKUkere] imitas la krion.

La teritorio etendiĝas el centra Peruo kaj okcidenta Bolivio suden tra Ĉilio kaj okcidenta Argentino tiom for kiom ĝis Fajrolando. La birdo troviĝas en diversaj vivejoj, inkluzive de malferma arbaro, veprejo, kamparo kaj herbejo. Ĝi ĉasas super malferma kamparo, ĉefe nokte. Ronĝuloj konsistigas la plejparton de la dieto, sed ankaŭ aliaj mamuloj, birdoj, reptilioj kaj insektoj estas manĝataj. La specio nestas sur klifoj aŭ inter rokoj. La du aŭ tri ovoj estas kovataj de la ino, kiun nutras la masklo.Holt, D.W., Berkley, R., Deppe, C., Enríquez Rocha, P., Petersen, J.L., Rangel Salazar, J.L., Segars, K.P., Wood, K.L. & Marks, J.S. (2019). Magellanic Horned Owl (Bubo magellanicus). En: del Hoyo, J., Elliott, A., Sargatal, J., Christie, D.A. & de Juana, E. (eld.). Handbook of the Birds of the World Alive. Lynx Edicions, Barcelona. (alirita el  la 13an de Februaro 2019).

 Referencoj

Jaramillo, Alvaro; Burke, Peter & Beadle, David (2003) Field Guide to the Birds of Chile, Christopher Helm, London.
Marcot, Bruce G. (2006) Prey Remains of Magellanic Horned Owl (Bubo magellanicus) at Perito Moreno, Southern Argentina. Alirita en 03/09/07.
Peterson, Alan P. (ed.) (1999) Zoological Nomenclature Resource (Zoonomen). Alirita en 03/09/07.

 Eksteraj ligiloj 

 Magelana kornostrigo (Bubo magellanicus)

Kategorio:Strigoformaj
Kategorio:Neotropisa faŭno
Kategorio:Birdoj de Sudameriko